Suomalainen tietoturvayhtiönä tunnettu F-Secure lanseeraa uuden ilmaisen F-Secure Lokki -sovelluksen Android- ja Applen iOS-laitteille. Lokki on tarkoitettu perheensisäiseen sijainnin seuraamiseen.

“Kun vanhemmat haluavat tietää missä heidän lapsensa ovat, kyse ei useinkaan ole liikkuvista pisteistä kartalla vaan siitä, että he haluavat tietää ovatko lapset oikeassa paikassa oikeaan aikaan, koulussa, kavereidensa luona vai kirjastossa”, sanoo F-Securen Lokki-tuoteprojektin vetäjä Harri Kiljander. ”Kukaan ei halua tuntea vakoilevia silmiä selässään ja hyvin harva haluaa jatkuvasti seurata läheistensä liikkumista. F-Securen mukaan Lokki eroaakin kilpailijoistaan ja mahdollistaa myös alle 13-vuotiaiden käyttäjien kirjautumisen.

Lokki-palvelussa muiden valittujen käyttäjien, eli esimerkiksi perheenjäsenten, sijainti näkyy tiettyissä suosikkipaikoissa. Näin sovellus voi kertoa esimerkiksi lapsen (puhelimen) olevan koulussa tai kotona. Sovellus tarjoaa myös välittömiä ilmoituksia, kun perjeenjäsenet poistuvat valituista paikoista. Halutessaan sijaintinsa voi myös piilottaa ja toisaalta hätätilanteessa sovelluksen kautta saa selville myös tarkan sijainnin.

Sijaintitietojen ohella Lokki-sovelluksen kautta on mahdollista lähettää viestejä käyttäjien välillä. Kaiken kaikkiaan tarkoituksena on helpottaa perheiden sisäistä, erityisesti sijaintiin ja lasten turvallisuuteen kytkeytyvää viestintää. F-Securen teettämän tutkimuksen mukaan jopa 62 prosenttia puheluista ja viesteistä lapsien ja vanhempien välillä liittyy sijaintiin.

MAINOS (ARTIKKELI JATKUU ALLA)

F-Secure Lokki on saatavana ilmaiseksi Applen laitteille App Storesta sekä Android 4.x -versiolla varustetuille laitteille Googlen Play-kaupasta.